ลับ ลวง ร้าย
&#8220;เพื่อนโทรมาชวนเล่นกองทุนหุ้นต่างประเทศ รวยง่าย ได้ผลตอบแทนสูง การันตีเงินปันผลรายวันลงทุนแค่ 90 วัน ก็เปลี่ยนชีวิต!&#8221; ...นี่คือจุดเริ่มต้นของการลงทุน &#8220;ลับ ลวง ร้าย&#8221; ที่ผู้ลงทุนรายหนึ่งถูกหลอก และไม่ถึง 90 วัน เธอสูญเงินที่เก็บมาเกือบทั้งชีวิต!!!
16 เม.ย. 2556

“เพื่อนโทรมาชวนเล่นกองทุนหุ้นต่างประเทศ รวยง่าย ได้ผลตอบแทนสูง การันตีเงินปันผลรายวันลงทุนแค่ 90 วัน ก็เปลี่ยนชีวิต!” ...นี่คือจุดเริ่มต้นของการลงทุน “ลับ ลวง ร้าย” ที่ผู้ลงทุนรายหนึ่งถูกหลอก และไม่ถึง 90 วัน เธอสูญเงินที่เก็บมาเกือบทั้งชีวิต!!!
ที่มาของฉายา “ลับ ลวง ร้าย” มาจากการชักชวนลงทุนที่อวดอ้างผลตอบแทนสูง แต่ความเสี่ยงต่ำ (แบบขัดทฤษฎี) ส่วนเรื่องสำคัญที่เหลือ ...ผู้ลงทุนไม่มีวันรู้! 
ข้อมูลการลงทุนเป็นความลับ ไม่มีนโยบายการลงทุน ไม่มีพอร์ตลงทุนให้เห็น ไม่มีหนังสือชี้ชวน ไม่รู้ว่าเงินถูกส่งให้ใครบริหาร บริษัทจริงไม่รู้อยู่ที่ไหน ทางที่ดีคืออย่าเคลิ้มไปกับคำพูดจูงใจที่ไม่น่าเป็นไปได้ เช่น บอกว่าจะจ่ายเงินปันผลรายวันสูงถึง 23% (หรือ 2,000-3,000 บาทต่อเงินต้น 1 แสนบาท) ทั้งที่ไม่มีหุ้นใดในโลกที่จะจ่ายปันผลรายวันได้ และอย่าตื่นเต้นไปกับคำเร่งเร้าให้ตัดสินใจจนไม่มีเวลาคิด เช่น ต้องรีบลงทุนตอนนี้ ไม่อย่างนั้นจะเสียสิทธิหรือช้าหนึ่งวันก็อดได้ปันผลไปหนึ่งวัน
หากมีใครชวนให้ลงทุนในลักษณะนี้ ให้คิดไว้ก่อนว่าท่านอาจถูกหลอกลวง แม้จะอ้างว่าเป็นบริษัทจดทะเบียนกับกระทรวงพาณิชย์หรือองค์กรในต่างประเทศ เพราะธุรกิจนายหน้าซื้อขายหลักทรัพย์ กองทุนรวม หรือตัวแทนสัญญาซื้อขายล่วงหน้าที่ชักชวนในไทย ต้องได้รับอนุญาตจาก ก.ล.ต. หรือ ก.ส.ล. (กรณีเป็นสินค้าเกษตร) เท่านั้น เพื่อความแน่ใจให้เช็กก่อนที่เว็บไซต์ ก.ล.ต. www.sec.or.th (หัวข้อ ความรู้ผู้ลงทุน &gt;&gt; Investor Alert) ซึ่งมีทั้งรายชื่อบริษัทที่ได้รับอนุญาต (License Check) และบริษัทที่ ก.ล.ต.ได้รับการร้องเรียน 
มีความเป็นไปได้สูงว่าเงินที่โอนให้ไปไม่เคยถูกนำไปลงทุน แต่เข้ากระเป๋าผู้ไม่หวังดี หมุนเงินคนใหม่มาจ่ายคนเก่าให้ตายใจ ถ้าผู้ลงทุนติดใจก็จะลงทุนด้วยเงินก้อนใหญ่ขึ้น พอผ่านไปสักพักก็สร้างเรื่องว่าขาดทุน ถ้าอยากได้เงินต้นคืนต้องลงเงินเพิ่มอีก สุดท้ายพอเรื่องเริ่มแดงก็ปิดบริษัทเผ่น ทิ้งประสบการณ์เลวร้ายให้นักลงทุน 
สำหรับคนทำผิดอย่าคิดว่าลอยนวลได้ ล่าสุด ศาลอาญากรุงเทพใต้ พิพากษาจำคุก 2 ปี ผู้ทำผิดประกอบธุรกิจหลักทรัพย์โดยไม่ได้รับอนุญาต ภายใต้ชื่อ เบนสัน ดูปองท์ และมอร์แกน แปซิฟิก และมีความผิดฐานฉ้อโกงประชาชนด้วยความเท็จและปกปิดความจริง ซึ่งเป็นความผิดตามมาตรา 90 แห่ง พ.ร.บ.หลักทรัพย์และตลาดหลักทรัพย์ พ.ศ. 2535 และมาตรา 343 และ 83 แห่งประมวลกฎหมายอาญา 
สำหรับท่านที่พบเบาะแสการชักชวนที่สงสัยว่าจะไม่ชอบมาพากล แจ้งมาได้ที่ ก.ล.ต. โทร. 02-263-6000 หรือ [email protected] หากเป็นกรณีธุรกิจสัญญาซื้อขายสินค้าเกษตรล่วงหน้า แจ้ง ก.ส.ล. ที่ [email protected] สำหรับแชร์ลูกโซ่ การกู้ยืมเงินนอกระบบ แจ้งสายด่วนการเงินนอกระบบ 1359 กระทรวงการคลัง และกรณีธุรกิจซื้อขายเงินตราต่างประเทศและโลหะมีค่า แจ้งธนาคารแห่งประเทศไทย โทร. 02-283-5710 “ก.ล.ต. อยากให้คนไทยลงทุนด้วยความรู้ความเข้าใจที่ถูกต้อง”